Margrete Auken (SF), 2002-01-10:
Når jeg beder om anden omgang, er det, fordi jeg synes, sagen
er alvorlig.
Det kan godt være, at man står og laver lidt skæg her, men det er jo forfærdeligt, at det får lov at køre på den her måde.
Når jeg brugte ordet mafiøst, kunne man måske have fundet på et andet.
Er hr. Heiselberg gået?
Jeg ville have afleveret min sædvanlige kompliment til ham, nemlig at det lykkedes mig under hele Nørreportarbejdet at opdage, at hr. Svend Heiselberg er langt, langt klogere, end han foregiver.
Det synes jeg da var en stor oplevelse, at det lykkedes dengang.
Jo, men det er da pænt sagt, ikke?
Det ville jo også være galt andet. Selv da vi var ovre og besøge metroen og gik rundt og så på Nørreport, hørte jeg da fra mange sider, at det havde været lykkeligere, hvis man havde lavet konkursløsningen, altså den, hvor man havde lavet den overliggende overgang på det tidspunkt dér.
Det havde da været meget lykkeligere, og det har jo kostet enormt at forhindre, at det brød sammen.
Jeg synes, det var et fint arbejde, vi fik gjort
Det var godt, at DSB fik lov til at sætte så mange ressourcer ind på, at man kunne styre det forløb, sådan at DSB heller ikke fik skylden for, at man i flere år havde den løsning.
Det, vi har fået nu, er jo to små dyre trapper - under dybfrost og permafrost, og hvad ved jeg - som sender trafikstrømmen op.
De kommer op ad en trappe på den perron, som den tidligere trafikminister sammenlignede med Afghanistan.
På den smalle perron ved fjerntoget kommer der en trappe, som bliver 160 cm bred.
Det er, som jeg siger, dér, hvor to trafikpolitiske ordførere vil have svært ved at komme forbi hinanden, hvis de skal op ad den.
Det er så det, man har bygget til de her mange, mange penge på grund af den fantastiske planlægning og på grund af det, der blev banket igennem på det tidspunkt.
Det er faktisk en meget alvorlig sag.
Derfor, sagt til trafikministeren, vil jeg da godt sige, at det er fuldstændig relevant at drøfte, om Ørestadsselskabet har kunnet håndtere denne her sag.
Det er fuldstændig relevant. Når vi går igennem, hvad der er lykkedes indtil nu, kræver det altså en ganske ualmindelig hård fysik, især hvis man er så intelligent, som jeg jo ved at hr. Heiselberg er, at holde til at stå og sige, at det er vældig vellykket, efterhånden som milliarderne ruller ind over den arme hr. Heiselberg og han skal stå model til det her, og efterhånden som han kan se, at det alligevel ikke kommer til den tid, det skal.
Hvis de så oven i købet skal gå en lang strækning for at komme frem, har vi mange problemer med det.
Så det kan godt være, at det er meget fornuftigt, at de tog er så små, for de kommer ikke til at blive brugt til meget.
Men altså 72 pladser i hvert af dem er altså ikke ret meget i et tog.
Det vil jeg bare sige.
De kan ikke gøres større.
Det er dyrt.
5 mio. kr. for sådan et plasticsæde.
Det er altså godt klaret.
Så kunne vi ikke godt få et overordnet københavnsk og for min skyld meget, meget gerne lidt større område ind i en planlægning af, hvordan den kollektive trafik i København, vores hovedstad, skal udvikle sig?
Skal den på en eller anden måde oven i købet være sådan, at folk har lyst til at bruge den, fordi den fungerer ind i systemet?
Og skulle det måske oven i købet være sådan, at den kunne betales, uden at man skulle til at tvinge alt muligt andet igennem, sådan som vi har set det med Ørestaden, hvor det jo har været en fortvivlet konstruktion, at Ørestadsselskabets grunde skulle betale metroen, fordi det ikke kunne lade sig gøre sådan, som oplægget var?
Der er som sagt så at sige ingen af de grunde derude, der er blevet solgt til den pris, som blev foreskrevet, og under almindelige og pæne vilkår.
Det er næsten alt sammen offentligt byggeri, der er lavet derude, og det ved hr. Svend Heiselberg jo altså også godt.
Jeg ved ikke, om trafikministeren er klar over det.
Han er ny i området.
Men det er en grimmert at komme ind i, vil jeg bare sige, for det er så elendigt planlagt.
Tag bare lige sådan en lille ting til sidst, som at man vælger et system, som ikke kan arbejde sammen med de andre systemer.
Hvis man havde valgt letbaner, ville vi for det første have haft dem nu.
Det havde jo været dejligt.
Vi havde været på toppen blandt europæiske byer.
Vi havde selvfølgelig valgt et system, der også kunne køre under Christiansborg.
Det skal kunne køre i niveau.
Det, man har valgt nu, hvis det skal graves ned ude på Østamager,
vil koste 3. mia. kr.